इमाम अ.स. के इतना कहने पर यज़ीद भरे दरबार में ज़लील हो चुका था इसीलिए इमाम अ.स. से कहता है कि, तुम्हारे बाप चाहते थे कि हुकूमत को हम से छीन लें, अल्लाह का शुक्र कि उसने उनको क़त्ल कर दिया, फिर अपनी पिछली बात को दोहराने लगा कि, तुम्हारे बाप ने रिश्तेदारी का ख़्याल नहीं रखा, हुकूमत के लिए हमसे जंग करने आ गए, इसीलिए अल्लाह ने उनके साथ ऐसा किया। इमाम सज्जाद अ.स. ने फिर एक बार यज़ीद की आंखों में आंख डाल कर कहा ऐ माविया और जिगर चबाने वाली के बेटे, तेरे इस दुनिया में क़दम रखने से पहले पैग़म्बरी और हुकूमत हमारे घराने में थी, बद्र, ओहद और अहज़ाब में अल्लाह ने मुसलमानों के लश्कर के परचम को हमारे वालिद के हाथ में दिया, और तेरे बाप दादा के हाथ में कुफ़्र का परचम था, फिर आपने कहा ऐ यज़ीद, अगर तुझे तेरे किए का पता चल जाता और तू समझ जाता कि तूने मेरे बाप, मेरे भाइयों, भतीजों और मेरे ख़ानदान के साथ क्या किया है तो तू पहाड़ों में पनाह ढ़ूंढ़ता, रेत पर सोता और फ़रियाद करता। (तारीख़े इब्ने असीर, जिल्द 2, पेज 86)